ຈຳນວນ ຜູ້ເສຍຊີວິດ ຍ້ອນດິນເຈື່ອນ ໃນອິນໂດເນເຊຍ ເພີ້ມຂຶ້ນເປັນ 20 ຄົນ
ອົງການ​ຮັບ​ມື​ກັບໄພພິບັດ​ແຫ່ງ​ຊາດ ກ່າວ​ວ່າ ໄດ້​ຊ່ວຍ​ເຫຼືອ ຜູ້​ລອດຊີວິດ​ມາ​ໄດ້ 15 ຄົນ. ​ໃນ​ນັ້ນ 11 ຄົນ​ ແມ່ນ​​ຖືກ​ນຳ​ສົ່ງ​ໄປ​ຮັກສາ​ ຢູ່ໂຮງພະຍາບານ ​ເພາະ​ໄດ້​ຮັບບາດ​ເຈັບ​ສາຫັດ.
ບັນດາພະນັກງານກູ້ໄພອິນໂດເນເຊຍ ໄດ້ເລີ້ມນຳໃຊ້ເຄື່ອງຈັກ ໜັກ ໃນການຊອກຫາ ຜູ້ທີ່ຍັງຫາຍສາບສູນ ຫຼາຍກວ່າ 80 ຄົນ ຫຼັງຈາກມີຝົນຕົກລົງມາຢ່າງໜັກ ທີ່ກໍ່ໃຫ້ເກີດດິນເຈື່ອນ ລົງມາ ຖົມໝູ່ບ້ານແຫ່ງໜຶ່ງ ໃນວັນສຸກຜ່ານມາ ປະທານາທິບໍດີ Joko Widodo ໄດ້ເດີນທາງໄປຢ້ຽມຢາມ ບໍລິເວນທີ່ເກີດເຫດ ໃນວັນອາທິດມື້ນີ້ ແລະ ໄດ້ເນັ້ນໜັກເຖິງ ຄວາມຈຳເປັນ ທີ່ຈະຕ້ອງເລັ່ງລັດ ຄວາມພະຍາຍາມໃນການ ຊອກຫາ ພວກກູ້ໄພໄດ້ພາກັນ ຊອກຫາຜູ້ປະສົບໄພ ໃນຂີ້ຕົມ ແລະ ຊາກຫັກພັງ ດ້ວຍມືເປົ່າຂອງເຂົາເຈົ້າ ແລະດ້ວຍສິ່ງໃດໆ ກໍຕາມ ທີ່ເອົາມາໃຊ້ເປັນເຄື່ອງມືໄດ້ນັ້ນ ບັນດາເຈົ້າໜ້າທີ່ກ່າວວ່າ ມາເຖິງວັນອາທິດມື້ນີ້ ຈຳນວນຜູ້ເສຍຊີວິດ ຢູ່ບ້ານ Jemblung ໃນເມືອງ Banjarnegara ຂອງແຂວງ Java  ກາງ ໄດ້ເພີ້ມຂຶ້ນເປັນຢ່າງນ້ອຍ 24 ຄົນ ພ້ອມກັບຍັງມີຜູ້ທີ່ຫາຍສາບສູນຢູ່ 84 ຄົນ ອົງການຮັບມືກັບໄພພິບັດແຫ່ງຊາດ ກ່າວວ່າ ໄດ້ຊ່ວຍເຫຼືອ ຜູ້ລອດຊີວິດມາໄດ້ 15 ຄົນ ໃນນັ້ນ 11 ຄົນແມ່ນຖືກນຳສົ່ງໄປຮັກສາ ຢູ່ໂຮງພະຍາບານ ເພາະໄດ້ຮັບບາດເຈັບສາຫັດ ຝົນທີ່ຕົກລົງມາອີກ ໃນວັນເສົາວານນີ້ ໄດ້ຂັດຂວາງຄວາມພະຍາຍາມ ໃນການກູ້ໄພ ລະດູຝົນໄດ້ເລີ້ມຕົ້ນຂຶ້ນແລ້ວໃນອິນໂດເນເຊຍ ຊຶ່ງເປັນໄລຍະ ທີ່ມັກເກີດດິນເຈື່ອນຢູ່ ເລື້ອຍໆ ຍ້ອນຝົນຕົກໜັກ ແລະນ້ຳຖ້ວມ